<classify> WATOTO 150 nchini wamefanyiwa upasuaji wa moyo ambapo kati yao 95 wamefanyiwa upasuaji kwa njia ya kufungua kifua huku 60 wakifanyiwa bila ya kufunguliwa vifua katika Taasisi ya Moyo ya Jakaya Kikwete JKCI, Dar es Salaam.Upasuaji huu umefanyika katika kipindi cha kati ya Januari hadi Oktoba, mwaka huu. Kutokana na kuongezeka kwa mahitaji, sasa taasisi hiyo inajenga wodi maalum itakayokuwa ikilaza watoto peke yao tofauti na ilivyo kwa sasa ambapo watoto wanalazwa wodi moja na watu wazima.Baada ya mradi huo kukamilika, wodi itakuwa na vitanda 32 ambapo nane vya watoto wanaohitaji uangalizi maalum ICU na 24 katika wodi za kawaida. Akizungumza na wanahabari jijini Dar es Salaam leo Alhamisi, baada ya kupokea msaada wa Sh milioni 20 kutokea kampuni ya Tatu Mzuka, Mkurugenzi wa hospitali hiyo, Profesa Mohamed Janabi amesema kuna ongezeko la watoto wanaozaliwa na magonjwa ya moyo nchini.Akielezea kwa takwimu, Mkurugenzi huyo amesema zaidi ya asilimia 75 ya watoto wanaofanyiwa upasuaji hospitalini hapo wana matatizo ya moyo ya kuzaliwa nayo, akiyataja kuwa ni matundu na magonjwa yanayoshambulia milango ya mishipa mikubwa na midogo ya moyo.Ameongeza kuwa asilimia 25 ni wale watoto waliopata matatizo hayo baada ya kuzaliwa ambapo alisema asilimia hiyo imekuwa ikishuka. Kwa upande wake Mkuu wa Mawasiliano wa Tatu Mzuka, Sebastian Maganga alisema kuwa msaada huo ni sehemu ya kampuni hiyo kuisaidia jamii na kuahidi kuendelea kuisaidia zaidi hospitali hiyo.  <topic>: KITAIFA 